Calisthenics România au luat Golden Buzz la Românii au Talent
Golden Buzz la Românii au Talent. Moment cu adevărat special la ediţia de vineri, 22 martie.
Tinerii de la Calisthenics România au impresionat juriul prin performanța lor captivantă și povestea lor inspirațională şi pentru asta au fost recompensaţi cu un Golden Buzz. Au fost singurii concurenţi pentru care s-a apăsat butonul auriu.
Calisthenics România reprezintă un grup format din cinci tineri originari din trei orașe diferite: Cluj, Sibiu și Bacău. Ei sunt pasionați de practicarea sportului numit Calisthenics, o formă de exercițiu care implică utilizarea greutății propriului corp pentru a dezvolta forța, flexibilitatea și rezistența.
Tinerii au dezvăluit că s-au întâlnit la diverse competiții și evenimente legate de acest sport și că pasiunea comună i-a adus împreună în acest proiect.
"Calisthenics este un sport care se poate practica oriunde, oricând și la orice vârstă deoarece tot ce ai nevoie este propria greutate. La competiții suntem rivali, dar după competiții suntem prieteni.
Nu sunt fete care să practice sporul ăsta, partea asta de freestyle, și momentan concurez cu ei, cu băieții", a explicat tânăra care face parte din acest grup, alături de patru băieţi.
Au ajuns să practice acest sport pentru a scăpa de bullying
Unii dintre tinerii din Calisthenics România sunt campioni (vicecampioni naționali, campioni naționali, europeni, mondiali) sau au podiumuri la competiții importante, atât în România, cât și internaționale.
"Eu m-am apucat de acest sport la vârsta de 15 ani din dorința de a-mi îmbunătăți partea psihică, în primul rând, dar și pe cea fizică deoarece la școală mulți colegi râdeau de mine, îmi dădeau bullying. Eram gras.
Mă marginalizau la școală și am luat-o ca pe o motivație să mă apuc de acest sport, să-mi îmbunătățesc partea fizică. Ulterior am ajuns campion național", a explicat unul dintre membrii trupei care a primit Golden Buzz la Românii au talent.
De la scaunul cu rotile la aplauzele tuturor românilor
Un alt tânăr din grup are o poveste şi mai impresionantă. A stat într-un scaun cu rotile şi încă are probleme cu coloana. A trecut prin multe operaţii, însă a găsit vindecare prin acest sport.
"Eu am fost în scaun cu rotile, am fost paralizat. La naștere doctorița m-a scăpat în cap. Timp de 5 ani mi-a dat tratament greșit și mi-a generat epilepsia. Am fost foarte mult internat. Două săptămâni stăteam acasă, două săptămâni eram internat.
Am avut și coloana ruptă. În continuare am dureri constante de coloană. Am avut vreo 6 operații. Am fost de vreo 3-4 ori în scaun cu rotile, coloana ruptă în 7 locuri.
Am început sportul ăsta din greșeală. Am început să fac exerciții de bază cum le recomand tuturor. După o săptămână, am avut norocul să merg la un concurs unde am întâlnit pe doi dintre colegi, am văzut ce fac și am zis că asta vreau să fac și eu.
Lumea mă întreabă: "Nu ți-e frică?" Mai rău decât am fost nu pot fi și pot să dau și în scaun cu rotile ce dau acum", a povestit băiatul.
Reacţiile juraţilor
Juraţii de la Românii au Talent au fost cu adevărat impresionaţi de acest număr şi de poveştile tinerilor care au urcat pe scenă. A fost un Golden Buzz pe deplin meritat.
"Calisthenics e o invenție foarte deșteaptă. Nu-ți trebuie nimic altceva în afară de voință și dorința de a face mișcare ca să devii exact așa cum sunt ei", a spus Andi Moisescu.
"Dincolo de momentul în sine și de ce auziți de la noi, să realizați că fiind acolo în fața a milioane de oameni puteți să și inspirați mulți tineri dintre cei care vă văd acum.
E important ca cei care se uită, în special copiii, să vadă și exemple de genul ăsta, exemple care înseamnă muncă, determinare, perseverență dusă până la limita nebuniei.
E bine să fie exemple ca voi în fața oamenilor. Bravo!", a completat Dragoș Bucur.
"Pe lângă faptul că ceea ce am văzut este spectaculos, sunteți un exemplu pentru toți tinerii care vor să se apuce de sport și de mișcare, deci transmiteți și un mesaj că se poate", a transmis şi Andra.